**OBRAZAC**

|  |  |
| --- | --- |
| **IZVJEŠTAJ O ANALIZI UTICAJA PROPISA ZA LOKALNE SAMOUPRAVE** | |
| **OBRAĐIVAČ PROPISA** | **Služba za saradnju, poslove predsjednika i informisanje** |
| **NAZIV PROPISA** | **Strategija zapošljavanja u opštini Nikšić 2024–2028.** |
| **1. Definisanje problema**   * **Da li je propis posljedica zahtjeva (propisa) na državnom nivou?** * **Navesti zakonski osnov za donošenje propisa, kao i odnos sa strateškim dokumentima lokalne samouprave ako postoji?** * **Da li lokalna samouprava može odstupati od odredbi propisa na državnom nivou i u kojoj mjeri?** * **Da li je riječ o sopstvenim nadležnostima ili prenesenom, odnosno povjerenom poslu lokalne samouprave?** * **Koje probleme treba da riješi predloženi akt?** * **Da li problem ima rodnu dimenziju? (ima posebni uticaj na žene)** * **Koji su uzroci problema?** * **Koje su posljedice problema?** * **Koji su subjekti oštećeni, na koji način i u kojoj mjeri? (žene–muškarci)** * **Kako bi problem evoluirao bez promjene propisa („status quo“ opcija)?** | |
| **Izrada Strategije zapošljavanja u opštini Nikšić je posljedica zahtjeva na državnom nivou, kao što je navedeno u Nacionalnoj strategiji zapošljavanja 2021–2025, koja ima za cilj stabilan i održiv rast zaposlenosti, kao i Strategiji održivog razvoja Crne Gore do 2030. godine.**  **Zakonski osnov za donošenje ovog propisa nalazi se u Zakonu o lokalnoj samoupravi, konkretno u članu 26, koji ovlašćuje lokalne samouprave da donose planove i programe za određene djelatnosti.**  **Lokalna strategija zapošljavanja je u skladu sa Strateškim planom razvoja opštine Nikšić 2023–2028, čime se osigurava usaglašenost sa lokalnim razvojnim ciljevima.**  **Lokalna samouprava mora poštovati okvire propisane na državnom nivou, ali može prilagođavati strategije i programe lokalnim specifičnostima.**  **Predloženi akt ima za cilj smanjenje nezaposlenosti, unapređenje kompetencija i vještina radne snage, jačanje konkurentnosti opštine i podsticanje preduzetništva. Takođe, fokus je na povećanju zaposlenosti i socijalnoj uključenosti lica u nepovoljnom položaju na tržištu rada.**  **Problem nezaposlenosti može imati rodnu dimenziju, jer žene često imaju teži pristup tržištu rada i mogu se suočavati sa dodatnim preprekama, kao što su rodne stereotipi i odgovornosti u domaćinstvu.**  **Uzroci problema mogu biti nedostatak adekvatnog obrazovanja i vještina kod radne snage, nepovoljno poslovno okruženje, ekonomska kriza, kao i diskriminacija na osnovu pola i druge socijalne barijere.**  **Posljedice problema uključuju visoku stopu nezaposlenosti, mladima i ženama, smanjenu konkurentnost opštine, kao i povećanu socijalnu isključenost osjetljivih grupa.**  **Oštećeni subjekti uključuju mlade ljude, žene i druge marginalizovane grupe, koje su često u nepovoljnom položaju na tržištu rada. Ženama može biti teže da pronađu posao zbog rodnih predrasuda i obaveza u domaćinstvu, što dodatno povećava njihovu socijalnu isključenost.**  **Ukoliko bude „status quo“ u predmetnoj oblasti, problemi bi se mogli produbiti, što bi dovelo do daljeg povećanja nezaposlenosti, smanjenja konkurentnosti opštine i povećanja socijalne isključenosti, posebno među teže zapošljivim licima (dugoročno nezaposleni, pripadnici RE populacije, lica sa invaliditetom, ženama i mladima).** | |
| **2. Ciljevi**   * **Koji ciljevi se postižu predloženim propisom?** * **Da li bilo koji od ciljeva unapređuje rodnu ravnopravnost? (ako je odgovor ne, da li se može definisati cilj koji unapređuje rodnu ravnopravnost?)** | |
| **Strategijom zapošljavanja u opštini Nikšić, postižu se sljedeći ciljevi:**   * **Smanjenje nezaposlenosti kroz stvaranje novih radnih mjesta i podsticanje preduzetništva.** * **Unapređenje znanja, kompetencija i vještina radne snage, što će doprinijeti njihovoj većoj konkurentnosti na tržištu rada.** * **Jačanje konkurentnosti opštine kroz poboljšanje poslovnog okruženja i podršku razvoju strateških sektora sa potencijalom rasta.** * **Povećanje zaposlenosti i socijalne uključenosti lica u nepovoljnom položaju na tržištu rada, čime se doprinosi smanjenju socijalnih razlika i jačanju društvene kohezije.**   **Predloženi propis indirektno unapređuje rodnu ravnopravnost kroz povećanje zaposlenosti i socijalne uključenosti lica u nepovoljnom položaju, što uključuje i žene.** | |
| **3. Opcije**   * **Zašto je propis neophodan?** * **Koje su moguće opcije za ispunjavanje ciljeva i rješavanje problema? (uvijek treba razmatrati „status quo“ opciju i preporučljivo je uključiti i neregulatornu opciju, osim ako postoji obaveza donošenja predloženog propisa).** * **Obrazložiti preferiranu opciju? (koja je rodna dimenzija te opcije; kako preferirana opcija unapređuje rodnu ravnopravnost: status žena i odnose među ženama i muškarcima?)** | |
| **Propis je neophodan jer postojeći problemi nezaposlenosti i socijalne isključenosti u opštini Nikšić zahtijevaju sistematski i sveobuhvatan pristup koji će osigurati održivi ekonomski razvoj i povećanje zaposlenosti. Lokalna strategija zapošljavanja je ključna za kreiranje adekvatnih politika i programa koji će omogućiti bolje iskorišćavanje ljudskih resursa, stimulisati preduzetništvo i poboljšati konkurentnost opštine. Propis takođe pomaže usklađivanju lokalnih aktivnosti sa nacionalnim i međunarodnim obavezama Crne Gore u oblasti održivog razvoja i zapošljavanja.**  **Moguće opcije za ispunjavanje ciljeva i rješavanje problema:**  **Opcija 1: „Status quo“ (zadržavanje postojećeg stanja):**  **Ova opcija podrazumijeva nastavak postojećih aktivnosti bez donošenja novih propisa. U ovoj situaciji, problemi nezaposlenosti, nedostatka vještina i socijalne isključenosti mogli bi ostati neriješeni ili bi se čak mogli pogoršati. Ova opcija nije poželjna jer ne pruža rješenje za trenutne izazove.**  **Opcija 2: Neregulatorne mjere (programi obuka i podsticaja bez donošenja novog propisa):**  **Ova opcija uključuje implementaciju programa obuka, subvencija za preduzetnike i drugih podsticaja bez formalnog donošenja novog propisa. Iako bi ovo moglo donijeti neke rezultate, nedostatak strateškog okvira i koordinacije mogao bi ograničiti uticaj ovih mjera i dovesti do neusaglašenosti sa postojećim strategijama.**  **Opcija 3: Donošenje Strategije zapošljavanja (preferirana opcija):**  **Ova opcija podrazumijeva donošenje Strategije zapošljavanja koja će definisati jasne ciljeve, mjere i aktivnosti za rješavanje problema nezaposlenosti i ekonomskog razvoja u opštini Nikšić. Ovaj propis bi omogućio sistematsko i koordinisano djelovanje lokalne samouprave u skladu sa nacionalnim strategijama i međunarodnim obavezama.**  **Preferirana opcija je donošenje Strategije zapošljavanja, jer obezbjeđuje sveobuhvatan i koordinisan pristup koji će omogućiti rješavanje problema nezaposlenosti, poboljšanje poslovnog okruženja i jačanje preduzetništva u opštini Nikšić. Ova strategija će uvesti jasne mjere i aktivnosti koje su usmjerene na određene ciljne grupe, uključujući mlade, žene i druge marginalizovane grupe, čime se promoviše socijalna uključenost i ravnopravnost.**  **Preferirana opcija unapređuje rodnu ravnopravnost kroz integraciju specifičnih mjera koje podstiču zapošljavanje žena. Obuke i podsticajne mjere namijenjene ženama, doprinijeće poboljšanju njihovog statusa na tržištu rada i omogućiće im veći ekonomski doprinos zajednici. Ovo će doprinijeti izjednačavanju šansi za muškarce i žene, kao i poboljšanju odnosa između polova u oblasti rada i zapošljavanja.** | |
| **4. Analiza uticaja**   * **Na koga će i kako će najvjerovatnije uticati rješenja u propisu – nabrojati pozitivne i negativne uticaje, direktne i indirektne? Da li rješenja u propisu imaju uticaj na žene (pozitivne i negativne, direktne i indirektne)?** * **Koje troškove ili uštede će primjena propisa izazvati građanima i privredi (naročito malim i srednjim preduzećima)?** * **Da li pozitivne posljedice donošenja propisa opravdavaju troškove koje će on stvoriti?** * **Da li se propisom podržava stvaranje novih privrednih subjekata na tržištu i tržišna konkurencija?** * **Uključiti procjenu administrativnih opterećenja i biznis barijera.** | |
| **Strategija zapošljavanja u opštini Nikšić ima značajan pozitivan uticaj na teže zapošljive kategorije stanovnika, uključujući dugoročno nezaposlene, osobe sa invaliditetom, mlade bez radnog iskustva, kao i žene:**   * **Direktno poboljšanje znanja, kompetencija i vještina kroz različite programe obuka, čime će postati konkurentniji na tržištu rada.** * **Direktno će se povećati šanse za zaposlenje kroz stvaranje novih radnih mjesta i podršku preduzetništvu.** * **Indirektno će se unaprijediti poslovno okruženje, čime će se omogućiti lakši početak poslovanja i razvoj malih i srednjih preduzeća.** * **Direktan pozitivan uticaj kroz promociju rodne ravnopravnosti i posebne mjere za podršku zapošljavanja žena, što će doprinijeti njihovoj većoj uključenosti u tržište rada i ekonomski razvoj.**   **Nema negativnih uticaja.**  **Strategija će direktno poboljšati položaj žena na tržištu rada, smanjiti rodni jaz u zaposlenosti i omogućiti veću ekonomsku samostalnost žena. Indirektno, ovo će doprinijeti unapređenju rodne ravnopravnosti u društvu u cjelini.**  **Nema očiglednih negativnih uticaja na žene; međutim, ukoliko se mjere ne implementiraju dosljedno, postoji rizik da žene ne dobiju punu korist od predviđenih aktivnosti.**  **Primjena propisa neće izazvati troškove građanima i privredi.**  **Primjena propisa može dovesti do ušteda kroz smanjenje nezaposlenosti i povećanje zaposlenosti, što bi moglo smanjiti zavisnost od socijalnih davanja i poboljšati ekonomsku stabilnost porodičnih domaćinstava. Takođe, preduzeća koja učestvuju u programima mogu ostvariti koristi od podsticaja i bolje obučene radne snage.**  **Pozitivne posljedice, kao što su smanjenje nezaposlenosti, povećanje ekonomske aktivnosti i unapređenje rodne ravnopravnosti, opravdavaju troškove implementacije propisa. Ovaj pristup omogućava dugoročnu stabilnost i rast, što će imati pozitivan uticaj na lokalnu zajednicu u cjelini.**  **Propisom se podržava stvaranje novih privrednih subjekata kroz podsticanje preduzetništva i unapređenje poslovnog okruženja. Ova mjera će povećati tržišnu konkurenciju i omogućiti veću raznolikost poslovnih prilika u opštini Nikšić.**  **Lokalna samouprava će imati povećana administrativna opterećenja zbog potrebe za praćenjem, izvještavanjem i koordinacijom aktivnosti u okviru strategije.**  **Ne postoje biznis barijere.** | |
| **5. Procjena fiskalnog uticaja**   * **Da li propis utiče na visinu prihoda ili troškova lokalne samouprave?** * **Da li je potrebno obezbjeđenje finansijskih sredstava iz budžeta lokalnih samouprava odnosno budžeta Crne Gore za implementaciju propisa i u kom iznosu?** * **Da li je obezbjeđenje finansijskih sredstava jednokratno, ili tokom određenog vremenskog perioda? Obrazložiti.** * **Da li su neophodna finansijska sredstva obezbijeđena u budžetu lokalnih samouprava odnosno budžetu Crne Gore za tekuću fiskalnu godinu, odnosno da li su planirana u budžetu za narednu fiskalnu godinu?** * **Da li će se implementacijom propisa ostvariti prihod za lokalne samouprave odnosno za budžet Crne Gore?** * **Ko je potencijalni korisnik budžeta za implementaciju propisa (u kojem procentu bi korisnici mogli biti muškarci, a u kojem žene? Da li implementacija budžeta može biti uzrok neravnopravnosti između muškaraca i žena)?** | |
| **Propis ne utiče na visinu prihoda lokalne samouprave. Što se tiče realizacije Strategije, donosiće se godišnji akcioni planovi i planirati budžet za realizaciju aktivnosti. Imajući u vidu oblast koju Strategija pokriva, sredstva za realizaciju će biti obezbijeđena od strane Zavoda za zapošljavanje Crne Gore, za njihove redovne aktivnosti koje će biti navedene u akcionom planu, iz budžeta Opštine Nikšić, kao i od drugih donatora.**  **Budžetom Opštine Nikšić za 2025. godinu će biti obezbijeđena finansijska sredstva za implementaciju Lokalnog akcionog plana 2025.**  **Implementacijom propisa se ne ostvaruje prihod za lokalnu samoupravu.**  **Implementacija budžeta ne može biti uzrok neravnopravnosti između muškaraca i žena, jer će se u realizaciju ravnopravno uključivati i muškarci i žene.** | |
| **6. Konsultacije zainteresovanih strana**   * **Naznačiti da li je korišćena eksterna ekspertska podrška i ako jeste, kako.** * **Naznačiti koje su grupe zainteresovanih strana konsultovane, u kojoj fazi RIA procesa i kako (javne ili ciljane konsultacije).** * **Da li su predstavnice ženskih udruženja i ranjivih grupa bile uključene u konsultacije?** * **Naznačiti glavne rezultate konsultacija, i koji su predlozi i sugestije zainteresovanih strana prihvaćeni odnosno nijesu prihvaćeni. Obrazložiti.** | |
| **Izrada Strategije zapošljavanja u opštini Nikšić je jedna od aktivnosti projekta „Program izvrsnosti zapošljavanja“, koji je finansirala Evropska unija u okviru programa „Podrška zapošljavanju, socijalnoj inkluziji i socijalnom preduzetništvu“, koji se u Crnoj Gori realizuje posredstvom Ministarstva rada i socijalnog staranja i Ministarstva finansija – Direktorata za finansiranje i ugovaranje sredstava EU pomoći (CFCU).**  **Za izradu Strategije je bila angažovana spoljnja ekspertkinja, koja je koordinirala Radnom grupom, u čijem sastavu su bili predstavnici Lokalnog partnerstva za zapošljavanje, odnosno Opštine Nikšić, Zavoda za zapošljavanja CG-PJ Nikšić, Centra za socijalni rad, JU Prva srednja stručna škola, JU Srednja stručna škola, NVO Biznis centar, NVO Centar za romske inicijative, JU Lokalni javni emiter Radio-televizija Nikšić, JU Dnevni centar za djecu sa smetnjama u razvoju i osobe sa invaliditetom.**  **Nakon izrade Nacrta Strategije organizovana je javna rasprava i tokom javne rasprave nije bilo primjedbi, predloga i sugestija.** | |
| **7. Monitoring i evaluacija**   * **Koje su potencijalne prepreke za implementaciju propisa?** * **Koji su glavni indikatori prema kojima će se mjeriti ispunjenje ciljeva?** * **Ko će biti zadužen za sprovođenje monitoringa i evaluacije primjene propisa?** | |
| **Potencijalnu prepreku za implementaciju Strategije za zapošljavanje može predstavljati nemotivisanost i nizak stepen uključenosti relevantnih aktera u implementaciju aktivnosti, kao i nedostatak sredstava.**  **Da bi se ispunili ciljevi, tokom primjene propisa će se aktivno ostvarivati saradnja sa Lokalnim partnerstvom za zapošljavanje, drugim relevantnim institucijama i organizacijama i vršiće se redovne konsultacije.**  **Za svaku pojedinačnu aktivnost koja je planirana definisani su i indikatori i izvori provjere, a na osnovu njih mjeriće se i ispunjenje ciljeva. Ovi indikatori dati su u samom propisu i biće praćeni tokom implementacije godišnjih akcionih planova.**  **Za koordinaciju sprovođenja Strategije biće zadužena Služba za saradnju, poslove predsjednika i informisanje Opštine Nikšić.**  **U saradnji sa Lokalnim partnerom za zapošljavanje, Služba će pripremati godišnji akcioni plan sa detaljnim aktivnostima usmjerenim ka ostvarenju ciljeva Strategije.**  **Služba će takođe biti zadužena za promociju putem različitih kanala informisanja i promocije, prvenstveno putem zvaničnog sajta Opštine Nikšić.**  **Redovno i kontinuirano praćenje sprovođenja ove strategije i akcionog plana biće odgovornost Službe i Lokalnog partnerstva za zapošljavanje.**  **Jednom godišnje će se pripremiti izvještaj o sprovođenju Strategije zapošljavanja i akcionog plana i dostavljati Skupštini opštine na razmatranje.** | |

**Datum i mjesto Predsjednik Opštine Nikšić**

Nikšić,12. 09. 2024. Marko Kovačević,s.r.